b'\n_START_ARTICLE_\nFerganos sl\xc4\x97nis\n_START_SECTION_\nGeografija\n_START_PARAGRAPH_\nFergana - derling\xc5\xb3 lygum\xc5\xb3 kra\xc5\xa1tas, \xc4\xafsispraud\xc4\x99s dideliame sl\xc4\x97nyje tarp kaln\xc5\xb3. Jis yra ma\xc5\xbedaug 400 m auk\xc5\xa1tyje. Dvi didel\xc4\x97s up\xc4\x97s, Naryndarja ir Karadarja, atiteka i\xc5\xa1 kaln\xc5\xb3 ir susijungia tarpusavyje, suformuodamos Syrdarj\xc4\x85. J\xc5\xb3 d\xc4\x97ka sl\xc4\x97nis labai derlingas. Tai derlingiausias ir tankiausiai apgyvendintas Vidurin\xc4\x97s Azijos regionas. \xc4\x8cia koncentruojasi dideli miestai - Chod\xc5\xbeentas, Kokandas, Andi\xc5\xbeanas, Fergana, O\xc5\xa1as ir kt._NEWLINE_Klimatas \xc4\x8dia sausas ir \xc5\xa1iltas. Vasar\xc4\x85 beveik n\xc4\x97ra lietaus ir temperat\xc5\xabra siekia 35 laipsnius. \xc5\xbdiem\xc4\x85 temperat\xc5\xabra nukrenta iki -20 ir da\xc5\xbenai sninga._NEWLINE_Visas sl\xc4\x97nis yra apsuptas kaln\xc5\xb3. Pietuose buvo Pamyro kalnai, u\xc5\xbe kuri\xc5\xb3 driek\xc4\x97si Baktrija. Rytuose ir \xc5\xa1iaur\xc4\x97je j\xc4\xaf u\xc5\xbedar\xc4\x97 Tian \xc5\xa0anio kaln\xc5\xb3 sistemos, kurios atskyr\xc4\x97 nuo \xc5\xbdetisu (\xc5\xa1iaur\xc4\x97je) ir Tarimo baseino (rytuose). Tik vakaruose jis per\xc4\x97jo \xc4\xaf kit\xc4\x85 lygum\xc5\xb3 region\xc4\x85 - Sogd\xc4\x85.\n_START_SECTION_\nIstorija\n_START_PARAGRAPH_\nFergana - tai ne tik geografin\xc4\x97, bet ir istorin\xc4\x97 s\xc4\x85voka, kadangi per vis\xc4\x85 istorij\xc4\x85 \xc5\xa1i teritorija buvo ir politinis vienetas. Senov\xc4\x97je \xc4\x8dia buvo Dayuan valstyb\xc4\x97, v\xc4\x97liau vald\xc4\x97 \xc4\xafvairios musulmoni\xc5\xa1kos dinastijos.\n_START_SECTION_\nIslamo laikotarpis\n_START_PARAGRAPH_\n751 m. arabai susikov\xc4\x97 Talaso m\xc5\xab\xc5\xa1yje su Kinija d\xc4\x97l \xc4\xaftakos Ferganoje. Arabams j\xc4\xaf laim\xc4\x97jus, Fergana tapo Kalifato dalimi ir \xc4\xafjungta \xc4\xaf Chorasano provincij\xc4\x85._NEWLINE_Prad\xc4\x97jus irti Kalifatui, vald\xc5\xbei\xc4\x85 Ferganoje paimdavo \xc4\xafvairios musulmoni\xc5\xa1kos dinastijos i\xc5\xa1 kit\xc5\xb3 region\xc5\xb3, da\xc5\xbeniausiai i\xc5\xa1 Sogdo: tad\xc5\xbeikai Samanidai, tiurkai Karachanidai, Mongol\xc5\xb3 imperija, \xc4\x8cagatajaus chanatas, Maveranachro chanai Tim\xc5\xabridai, uzbek\xc5\xb3 Bucharos chanatas. Tik XVIII a. sl\xc4\x97nyje susiformavo nepriklausomas politinis vienetas: valdant Kokando chanams, sl\xc4\x97nis buvo nepriklausomo chanato branduolys._NEWLINE_XIX a., valdant Rusijai, Fergana buvo atskira provincija, vald\xc5\xbeiusi dar ir nema\xc5\xbe\xc4\x85 Pamyro teritorij\xc4\x85. Did\xc5\xbei\xc4\x85j\xc4\x85 savo istorijos dal\xc4\xaf prabuv\xc4\x99s vienu geografiniu ir politiniu vienetu, XX a. 3-4 de\xc5\xa1. Ferganos sl\xc4\x97nis buvo padalytas trims skirtingoms soviet\xc5\xb3 socialistin\xc4\x97ms respublikoms (Uzbekijos SSR, Kirgizijos SSR ir Tad\xc5\xbeikijos SSR).'